એસ.આર.સી.ના જનરલ મેનેજર એમ.જી. સાધનાની સાથે આ અંગે વાત કરતાં તેમણે જણાવ્યું હતું કે, ‘લીઝ હોલ્ડમાંથી ફ્રી હોલ્ડ માટે એસ.આર.સી. પાસે ૫૦ જેટલી અરજી આવી છે. આ માટેની યોજના સ્પષ્ટ ન હોવાના કારણે લોકોની સમજમાં આવતું નથી. જેમણે પોતાની જમીન ફ્રી હોલ્ડ કરાવી છે તેઓ પણ લટકી પડ્યા છે. ડી.પી.ટી. હવે અમારી જવાબદારી નથી એમ કહે છે, જ્યારે રાજ્ય સરકાર તેમની જવાબદારી લેવા હજુ તૈયાર નથી.’ ગાંધીધામ-આદિપુર સંકુલના લોકોની જમીનનો પ્રશ્ન આમ અત્યારે તો ગૂંચવાયો છે. જે જમીન પર વર્ષોથી રહેતા હોય, ત્યાં જાતમહેનત કરીને વિકાસ કર્યો હોય છતાં લોકો પોતાની જમીનના માલિક નથી. જમીન લીઝ પટ્ટે હોવાના કારણે તે સહેલાઈથી વેચી શકતા નથી કે ગીરો મુકી શકતા નથી. બીજાના નામે લીઝ ફેરવવામાં પણ ખૂબ ખર્ચો થાય છે અને લાંબો સમય લાગે છે. આથી લોકો ઇચ્છે છે તેમની જમીન ફ્રી હોલ્ડ થાય, તેઓ જમીનના માલિક થાય. કેન્દ્ર સરકારે આ માટે યોજના જાહેર કરી છે તે હાલ તો માત્ર રહેણાક વિસ્તાર અને આ વિસ્તારમાં આવેલી દુકાનો તથા ઑફિસો માટે જ છે. તેમ જ આ યોજના ખૂબ જ ગૂંચવણભરી હોવાથી લોકો જમીન ફ્રી હોલ્ડ કરવામાં અચકાય છે. જેના કારણે શહેરનો વિકાસ રૃંધાઈ રહ્યો છે. કેન્દ્ર અને રાજ્ય સરકારે કન્વર્ઝન ચાર્જ અને ટ્રાન્સફર ફીના મુદ્દે લોકોની લાગણી સમજીને વ્યવહારુ ઉકેલ લાવવો જોઈએ. તેમ જ રાજ્ય સરકારે તમામ જમીનનો રેકોર્ડ સાચવવા માટે સત્વરે સિટી સરવે કચેરી શરૃ કરવી જોઈએ.